รัฐบาลไทย-ข่าวทำเนียบรัฐบาล-สกสค.–ออมสิน ลงนามปรับลดดอกเบี้ยโครงการเงินกู้ ช.พ.ค.-ช.พ.ส.
วันอังคารที่ 8 พฤษภาคม 2561
สกสค.–ออมสิน ลงนามปรับลดดอกเบี้ยโครงการเงินกู้ ช.พ.ค.-ช.พ.ส.
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานในพิธีลงนามบันทึกแก้ไขเพิ่มเติมข้อตกลงแก้ไขปัญหาหนี้สินครูตามโครงการสวัสดิการเงินกู้ฌาปนกิจสงเคราะห์ช่วยเพื่อนครูและบุคลากรทางการศึกษา (ช.พ.ค.)
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานในพิธีลงนามบันทึกแก้ไขเพิ่มเติมข้อตกลงแก้ไขปัญหาหนี้สินครูตามโครงการสวัสดิการเงินกู้ฌาปนกิจสงเคราะห์ช่วยเพื่อนครูและบุคลากรทางการศึกษา(ช.พ.ค.) และฌาปนกิจสงเคราะห์ช่วยเพื่อนครูและบุคลากรทางการศึกษา ในกรณีคู่สมรสถึงแก่กรรม (ช.พ.ส.) ครั้งที่ 1ระหว่างสํานักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) กับธนาคารออมสิน เมื่อวันที่ 7 พฤษภาคม 2561 ณ ห้องประชุมราชวัลลภ กระทรวงศึกษาธิการ
นพ.ธีระเกียรติ เจริญเศรษฐศิลป์กล่าวว่า วันนี้ถือเป็นวันประวัติศาสตร์ของวงการครู ระหว่าง สกสค. กับธนาคารออมสิน โดยมีสาระสําคัญคือ ยกเลิกเงื่อนไขในบันทึกข้อตกลงเดิม ที่กําหนดให้ธนาคารออมสินจ่ายเงินสนับสนุนให้กับ สกสค.ตามอัตราและระยะเวลาที่กําหนดตามแต่ละโครงการ ซึ่งธนาคารให้เพื่อนําไปใช้ในการพัฒนาสมาชิก และกิจการ ช.พ.ค. รวมทั้งชําระหนี้ค้างแทนสมาชิก ช.พ.ค.ที่ไม่สามารถชําระเงินงวดให้กับธนาคารเกิน 3 เดือนติดต่อกันได้ซึ่งจากนี้ สกสค. จะไม่รับเงินสนับสนุนดังกล่าว แต่ให้ธนาคารนําเงินสนับสนุนไปลดอัตราดอกเบี้ยให้กับผู้กู้ที่ได้กู้เงินตามโครงการนั้น ๆ โดยมีผลบังคับใช้ทันที
"เรามีหนี้ค้างชําระกับธนาคารออมสินอยู่ประมาณ 4 แสนล้านบาท ซึ่งโครงการ ช.พ.ค. ในอดีตนั้นเคยได้ค่าบริหารจัดการจํานวนร้อยละ0.5-1 แล้วแต่โครงการแต่วันนี้เราตกลงกันว่า สกสค. เป็นหน่วยงานที่ดูแลสวัสดิการครูอยู่แล้ว คนทํางานก็ได้เงินเดือนอยู่แล้ว จึงไม่จําเป็นต้องรับเงินค่าบริหารจัดการในส่วนนี้"
ดังนั้น ข้อตกลงร่วมกันใหม่ในครั้งนี้ จึงสรุปได้ว่าธนาคารออมสินจะลดหนี้ให้ครูที่เป็นลูกหนี้ที่ดีจํานวนกว่าร้อยละ 90 ทันทีแล้วแต่โครงการซึ่งจะทําให้ครูเหล่านี้มีเงินในกระเป๋าเพิ่มขึ้น สําหรับกรณีที่ครูไม่อยากลดดอกเบี้ย ก็สามารถนําเงินตรงนี้ไปลดเงินต้นได้ซึ่งหากเราไม่ทําแบบนี้ หนี้เสียจะเพิ่มขึ้นเรื่อย ๆ ในที่สุดธนาคารออมสินจะอยู่ไม่ได้ เมื่อธนาคารออมสินอยู่ไม่ได้ต่อไปก็จะไม่มีใครมาให้กู้ วันนี้ถึงแม้จะเป็นจุดเล็ก ๆ แต่ก็เป็นจุดที่สําคัญที่จะเปลี่ยนแปลงวินัยทางการเงินของครูได้” รมว.ศึกษาธิการ กล่าว
นายพินิจศักดิ์ สุวรรณรังค์ ปฏิบัติหน้าที่เลขาธิการ สกสค.กล่าวเพิ่มเติมว่า ที่ผ่านมา รมว.ศึกษาธิการได้เร่งรัดมาโดยตลอด เพื่อให้ครูทั่วประเทศได้รับประโยชน์ ในส่วนของวันนี้นอกจากเรื่องของการลดดอกเบี้ยแล้ว ยังมีเรื่องที่ผูกพันกันอีกเรื่อง คือ จะไม่มีการหักหนี้ไตรมาสอีกแล้ว เนื่องจากทาง สกสค. ไม่ได้รับเงินสนับสนุนในการบริการจัดการตรงนี้ โดยตนเห็นว่าจะเป็นการส่งเสริมให้ครูมีวินัยทางการเงินที่ดี เพราะการที่หักหนี้ไตรมาสนั้น เป็นเหมือนการประคับประคองกันหรือเรียกว่าเพื่อนชําระหนี้แทนให้ ตลอดจนในโอกาสต่อไปจะมีการพูดคุยหารือกับธนาคารออมสินเรื่องการทําประกัน ที่จะต้องให้ครูได้รับประโยชน์มากที่สุด
นายชาติชาย พยุหนาวีชัย ผู้อํานวยการธนาคารออมสินกล่าวว่า ผู้กู้เงินที่จะได้รับสิทธิ์ลดดอกเบี้ยในอัตราข้างต้นจะต้องมีคุณสมบัติ คือ มีสถานะหนี้ปกติ หรือเข้าร่วมมาตรการแก้ไขหนี้ หรือปรับปรุงโครงสร้างหนี้ ต้องชําระดอกเบี้ยไม่น้อยกว่าร้อยละ 100 และชําระดอกเบี้ยที่ตั้งพักทั้งหมด หรือผู้กู้เข้าร่วมมาตรการแก้ไขหนี้หรือปรับปรุงโครงสร้างหนี้ หากมีเงื่อนไขชําระดอกเบี้ยน้อยกว่าร้อยละ 100 เมื่อครบระยะเวลาผ่อนปรนแล้วจะสามารถชําระหนี้ได้ตามปกติ และชําระดอกเบี้ยที่ตั้งพักทั้งหมดโดยผู้กู้เงินสามารถเลือกแนวทางการจ่ายเงินรายเดือนได้ 2 แนวทาง คือ
แนวทางที่ 1 นําดอกเบี้ยที่ลดลงในแต่ละเดือนไปชําระเงินต้นโดยจ่ายเงินชําระหนี้รายเดือนเท่าเดิมแต่จะมีผลทําให้ระยะเวลาชําระหนี้หมดเร็วขึ้น
แนวทางที่ 2 นําดอกเบี้ยที่ลดลงไปลดการชําระหนี้รายเดือนซึ่งจะทําให้จ่ายเงินชําระหนี้รายเดือนลดลงจากเดิม แต่ระยะเวลาชําระหนี้ยังคงเท่าเดิม แนวทางนี้ผู้กู้ต้องแจ้งความประสงค์กับธนาคารออมสินสาขาที่ผู้กู้จ่ายเงินชําระหนี้รายเดือน
สําหรับเม็ดเงินที่ธนาคารออมสินเคยจัดสรรเพื่อสนับสนุนพิเศษและส่งเสริมความมั่นคงตามโครงการ ช.พ.ค. เดือนละประมาณ 200 ล้านบาท จะเปลี่ยนไปเข้าบัญชีครูและบุคลากรทางการศึกษาแทน รวมแล้วปีละ 2,000 ล้านบาท ทั้งนี้ฝากถึงครูที่ไม่แน่ใจว่าจะสามารถผ่อนชําระหนี้ได้ตามกําหนด ขอให้เข้าร่วมโครงการปรับโครงสร้างหนี้ ซึ่งโครงการและมาตรการนี้เป็นการดําเนินงานตามนโยบายของรัฐบาลที่ให้ธนาคารออมสินเข้ามาช่วยแก้ไขปัญหาหนี้สินครู อีกทั้งกระทรวงศึกษาธิการและธนาคารออมสินมีเจตนารมณ์ที่ดีที่จะสร้างวินัยทางการเงินและตอบแทนครูดี เพื่อเป็นขวัญและกําลังใจในการปฏิบัติงานของครูและบุคลากรทางการศึกษาเพื่อพัฒนาคุณภาพชีวิตครูได้อย่างยั่งยืนต่อไป
Written byปารัชญ์ ไชยเวช
Photo Creditธนภัทร จันทร์ห้างหว้า
Editorบัลลังก์ โรหิตเสถียร